In nomine sanctæ et individuæ Trinitatis, amen. Philippus, Dei gratia Francorum rex. Sicut moriuntur homines, ita prætereunt facta eorum; unde necesse est ut quod successorum oblivione deleri potest, per litteras suscitetur et vivat. Noverint igitur universi, præsentes pariter et futuri, nos universis manentibus et mansuris apud villam quamdam quæ Vicinæ dicitur, consuetudines Lorriaci concessisse, quæ tales sunt: Quicunque in parrochia illius villæ domum habebit, pro domo sua et pro quodam arpento terræ, si in eadem parrochia illud habuerit, duos solidos de censu tantum persolvat; et si illud acquisierit ad censum domus suæ, illud teneat. Nullus hominum de parrochia ejusdem villæ tonleium, nec aliquam consuetudinem reddat de nutritura sua; et de annona sua quam de labore suo, vel de labore animalium suorum habuerit, minagium non reddat; de vino suo quod de vineis suis habuerit, foragium non reddat. Nullus eorum in expeditionem vel equitationem eat, nisi eadem die ad domum suam, si voluerit, reveniat. Nullus eorum pedagium usque Stampas reddat, nec usque Aurelianis, nec usque Meledonum, nec usque Milliacum quod est in pago Vastinensi. Quicumque in villa possessor fuerit, ille nihil ex ea perdat, nisi adversum nos, vel aliquem de hospitibus nostris forifecerit. Nullus ad ferias illius villæ, vel ad mercatum veniens seu rediens capiatur, vel disturbetur, nisi die ipsa forifactum fecerit. Nullus in die mercati, vel feriæ, in villa vadium plegii sui capiat, nisi die simili plegiatio illa facta fuerit. Forifactum de sexaginta solidis ad quinque solidos veniat, et forifactum de quinque solidis ad duodecim denarios, et clamor præpositi ad quatuor denarios. Nullus eorum cum rege placitaturus exeat a villa. Nullus, nec nos, nec alius hominibus illius villæ talliam, nec oblationem, neque rogam faciat. Nullus in eadem villa cum edicto vinum vendat, excepto rege qui proprium vinum in cellario suo cum edicto vendet. Apud Vicinas habebimus creditionem in cibis ad nostrum et reginæ opus, ad quindecim dies completos: sed si quis officiarius regis, vel alius vadium habuerit, non tenebit illud ultra octo, nisi sponte. Si alius erga alium inimicitiam incurrerit, absque villæ infractura et clamore præpositi non facto concordaverit, ideo regi nec præposito suo sit emendaturus. Si autem clamor inde ad præpositum factus fuerit, licet illi concordare ex quo districtum persolverint. Si alius de alio clamorem fecerit, et hoc extra emendam, et inde emendationem fecerit, nihil ob hoc regi vel præposito erit emendaturus. Si aliquis alicui sacramentum debuerit, condonare ei liceat. Si homines illius villæ vadia duelli temere dederint, ex præpositi assensu, antequam tribuantur obsides concordaverint, duos solidos et sex denarios persolvat uterque; et si obsides dati fuerint, septem solidos et sex denarios persolvat uterque; quod si de legitimis hominibus duellum factum fuerit, obsides devicti centum duodecim solidos persolvent. Nullus eorum nobis corvatam faciat, nisi semel in anno ad vinum nostrum adducendum ab Aurelianis, vel ab æque remoto loco; hi autem hoc facient qui equos et quadrigas habuerint, et inde submoniti fuerint, nec a nobis habebunt procurationem. Villani ligna ad coquinam nostram adducent. Nullus eorum captus teneatur, si plaigium veniens jus dare potuerit. Eorum quilibet res suas, si vendere voluerit, vendat et, redditis venditionibus suis, a villa, si recedere voluerit, liber et quittus recedat, nisi in villa forifactum fecerit. Quicumque etiam in villa prædicta uno anno et uno die permanebit, nullo clamore eum sequente et nullo de eo rectitudinem prohibente, deinceps liber et quietus permaneat, exceptis hominibus nostris de corpore et hospitibus nostris taillabilibus qui in ea villa retineri non poterunt, nisi illi qui ante compositionem hujus cartæ ibi fuerint. Nullus cum aliquo placitabit, nisi causa rectitudinis exequendæ et recipiendæ. Quando homines istius villæ ibunt Aurelianis pro mercatione sua, pro quadriga sua, persolvent in urbis egressu, scilicet quando ibunt non causa feriæ, etiam quando causa feriæ in mercato ierint in ingressu Aurelianum, duos denarios pro quadriga donabunt, et in egressu quatuor denarios. In nuptiis præconisator pro consuetudine habebit, neque excubitor. Nullus agricola qui terram colit cum aratro, plus quam unam minam siliginis donabit omnibus servientibus ejusdem villæ, quando messis fuerit. Si miles aliquis, seu serviens, equos vel alia animalia hominum de Vicinis in nemoribus nostris invenerit, non debet illa ducere, nisi ad præpositum Vicinarum. Si aliquod animal de parrochia Vicinarum a thoris fugatum, vel a muscis captum in forestam nostram sine haiam intraverit, nichil debet ideo præposito emendare ille cujus animal fuerit, si poterit jurare quod custode invito huc intrasset; et si aliquo custodiente scienter inventum fuerit, duodecim denarios pro illo dabit; si plura fuerint, totidem pro quolibet persolvat. In furnis Vicinarum non erunt portatores consuetudine. In villa illa non sint excubiæ consuetudine. Nullus hominum villæ illius debet demandationem præposito Stamparum, nec præposito Pitiveris, nec etiam in toto Gastineto. Nullus eorum dabit tonleium Ferrariis, nec Nibellæ, nec Castronantonis, nec Puteolis. Homines de Vicinis nemus mortuum, ad usum suum, in nemoribus nostris extra forestam capient. Quicunque in mercato Vicinarum emerit aliquid, vel vendiderit, et per oblivionem tonleium suum retinuerit, post dies octo illud sine causa reddat, si jurare poterit quod scienter illud non retinuisset. Si quis autem accusatus fuerit de aliquo, teste comprobari non poterit, contra probationem impetentem sola manu sua licebit se purgare. Si aliquis eorum in villa illa emerit quid vel vendiderit super septimanam, nullam ex hoc consuetudinem donabit, si etiam in die mercati ad usum suum aliquid emerit, nullam consuetudinem donabit. Proinde constituimus ut quotienscunque mutabitur præpositus, unus post alterum juret se stabiliter servaturum omnes has consuetudines, et similiter novi et quotiens mutabuntur servientes, quæ omnia bona fide et sine malo ingenio facta damus præfatis hominibus, salvo alieno jure. Et ut perpetuam sortiantur stabilitatem, præsentem paginam sigilli nostri auctoritate ac regis nominis caracthere inferius annotato precipimus confirmari. Datum Senonis, anno ab Incarnatione Domini Mº Cº LXXXº VIIº, regni nostri anno octavo; astantibus in palatio nostro quorum nomina supposita sunt et signa: S. comitis Theobaldi, dapiferi nostri; S. Guidonis, buticularii; S. Mathei, camerarii; S. Rodulfi, constabularii. Data, vacante cancellaria. (Monogramme).